AMATA ออกหุ้นกู้ 3 ชุด วงเงิน 5,000 ลบ. ดอกเบี้ย 2.28-3.04% ขาย 2-4 ต.ค.นี้
AMATA ออกหุ้นกู้ 3 ชุด วงเงิน 5,000 ลบ. ดอกเบี้ย 2.28-3.04% โดยเสนอขายสถาบัน-นักลงทุนรายใหญ่ 2-4 ต.ค.นี้ หวังนำเงินชำระหนี้ รวมถึงเป็นเงินทุนหมุนเวียนในบริษัท
29 ก.ย. 2560

บริษัท อมตะ คอร์ปอเรชั่น จำกัด (มหาชน) หรือ AMATA  เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท มูลค่ารวมทั้งสิ้นไม่เกิน 5,000 ล้านบาท แบ่งออกเป็น 3 ชุด ดังนี้
ชุดที่ 1 จำนวนไม่เกิน 1,000 ล้านบาท อายุ 3 ปี ครบกำหนดไถ่ถอนปี พ.ศ. 2563 อัตราดอกเบี้ยคงที่ 2.28% ต่อปี
ชุดที่ 2 จำนวนไม่เกิน 2,000 ล้านบาท อายุ 5 ปี ครบกำหนดไถ่ถอนปี พ.ศ. 2565 อัตราดอกเบี้ยคงที่ 2.69% ต่อปี
ชุดที่ 3 จำนวนไม่เกิน 2,000 ล้านบาท อายุ 7 ปี ครบกำหนดไถ่ถอนปี พ.ศ.2567 อัตราดอกเบี้ยคงที่ 3.04% ต่อปี
โดยหุ้นกู้ทุกชุดจะชำระดอกเบี้ยทุกๆ 6 เดือน ตลอดอายุหุ้นกู้
ทั้งนี้ บริษัทจะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ เปิดให้จองซื้อหุ้นกู้ ระหว่างวันที่ 2-4 ต.ค.60 โดยมีธนาคารกรุงเทพ และธนาคารกรุงไทย เป็นผู้จัดการการจัดจำหน่ายหุ้นกู้
ขณะที่บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ เพื่อชำระหนี้คืนเงินกู้ยืมที่มีอยู่กับสถาบันการเงิน และ/หรือหนี้สินที่จะครบกำหนดชำระ และ/หรือลงทุนในสิทรัพย์ และ/หรือใช้เป็นเงินทุนหมุนเวียนในกิจการ
สำหรับอันดับความน่าเชื่อถือของหุ้นกู้อยู่ที่ระดับ “A” แนวโน้มอันดับเครดิต”Stable” โดยบริษัท ทริสเรทติ้ง จำกัด เมื่อวันที่ 21 ก.ย.60